АҞӘА, лаҵара 6 - Sputnik. Апроект "Ԥсра зқәым архәҭа онлаин" ҩышықәса ирықәуп имҩаԥысуеижьҭеи. Азыҳәақәа рыдкылара иалагеит ҩымчыбжь раԥхьа. Ари аамҭа иалагӡаны уаанӡатәи 2,5 миллион анкета ирыцлеит даҽа 800 000 анкета.
Акциа адгылара арҭеит ааигәа зыԥсҭазаара иалҵыз СССР жәлар рартист, Урыстәыла ԥсра зқәым архәҭа ацхантәаҩ Васили Семион-иԥа Лановои иԥшәмаԥҳәыс Ирина Купченко, Урыстәыла жәлар рартист Олег Газманов, атеатри акинои рактиор Игор Петренко, ашәаҳәаҩ Полина Гагарина.
Ҵыԥх архәҭа ддырбон 20 мшы инареиҳаны. Сынтәа арбарақәа еихшахоит регионла.
Азхьаԥшра ду аҭахоит акибершәарҭадара, иара убасгьы ироуа азыҳәақәа рхылаԥшра. Арратә цәгьоуцәа архәҭатә колоннақәа ирыламшәарц аус руеит 12 000-ҩык амодераторцәа. Еизо аинформациа рацәа иахҟьаны уи агәаҭара аамҭа агоит.
Амодераторцәа иԥыркхьеит анацист цәгьоуцәа рфотосахьақәа архәҭа алашәара. Урҭ афотосахьақәа назышьҭыз рхаҭарақәа рзы ашәҟәқәа нашьҭуп Урыстәыла ашьаусҭҵааратә еилакы ахь. Сынтәа идырӷәӷәеит анацизм ареабилитациазы аҭакԥхықәра.
Ауснагӡатә иалагоит лаҵара 9 асааҭ 15:00 рзы.
Уи уахәаԥшыр ҟалоит апроект асаит аҿы, асоциалтә ҳақәа ВКонтакте, "Одноклассники" рҿы, ателеканалқәеи онлаин кинотеатрқәа ОККО, IVI.RU, MORE.TV ронлаин платформаҿи. Апроект аиҿкааҩ: ООД "Урыстәыла ԥсра зқәым архәҭа". Апроект апартнерцәа: ПАО Аҵәахбанк, Mail.ru Group, ВОД "Аиааира аволонтиорцәа".